《怀范子以诗赠之》
宋代·王洋

开正占晴符古语，便谓春风偏花坞。
那知天意不可谋，才告休期便风雨。
急追令节已难寻，卧向空斋思胜侣。
可怜十步五步宽，似隔千山万山阴。
今朝冯夷巧作便，翦刻开花散飞舞。
峭寒燠沐两不同，况是南箕正三鼓。
若求此花生彼花，少霁威严无用武。
桑钱未出土水兴，绘给丰膏亦无苦。
半分僧室依环堵，满目愁来不堪数。
需公排日作好诗，细破春愁看几许。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。